În structura de conducere a Alianței pentru Unirea Românilor (AUR) se află prim-vicepreședintele Marius Lulea, dar și George Axinia, vicepreședinte al formațiunii politice conduse de George Simion. Afaceristul Marius Lulea este unul dintre fondatorii AUR, precum și unul dintre sponsorii importanți ai partidului. În iunie 2023, George Simion a declarat că Marius Lulea va fi candidatul AUR pentru funcția de premier.
George Axinia este deputat AUR și se află pe lista de candidați pentru alegerile europarlamentare, pe poziția a cincea, după Cristian Terheș, Claudiu Târziu, Gheorghe Piperea, și Maria Teodorescu. Marius Lulea este asociat în două societăți comerciale cu soția lui George Axinia, iar majoritatea afacerilor sale sunt în domeniul imobiliar, acesta investind în mai multe complexe rezidențiale. Marius Lulea și George Axinia figurează ca pârâți într-un dosar înregistrat pe 8 august 2022 la Judecătoria Buftea.
Obiectul acestuia este “pretenții”, iar reclamant figurează o asociație de proprietari care i-a dat în judecată pe cei doi șefi din AUR deoarece nu au achitat facturile de utilități pentru o terasă aflată pe acoperișul unui bloc, ai cărei proprietari sunt, conform datelor consultate de FANATIK pe portalul instanțelor de judecată. Prin cererea înregistrată, asociația a solicitat instanţei să îi oblige pe pârâții Marius Lulea și George Axinia la plata sumei de 11.303.63 lei, debit restant aferent perioadei septembrie 2021 – iunie 2022, cu penalități de întârziere și cheltuieli de judecată.
În motivare, reclamanta a arătat că Lulea și Axinia, în calitate de proprietari ai imobilului deținut în sectorul 2 București, au beneficiat de utilitățile aferente proprietății, pe care nu le-au achitat. Cei doi au formulat note scrise prin care au solicitat respingerea acțiunii reclamantei ca neîntemeiată, deoarece spațiul pentru care aceasta solicită întreținere este terasa imobilului, terasă amplasată pe acoperișul blocului. Astfel, aceștia au apreciat că terasa nu este o suprafață utilă, în sensul Legii 114/1996, motiv pentru care nu datorează aceste sume de bani.
Instanţa a reţinut că Marius Lulea și George Axinia sunt proprietarii terasei situată la etajul IV al imobilului, în suprafață utilă de 351,10 mp și suprafață totală de 354,40 mp. În dosar se arată că, având în vedere că pârâții nu au contestat în termen de 10 zile de la afișare listele lunare de plată, că aceștia au încercat să negocieze cu reclamanta o sumă mai mică de plată pentru întreținerea spațiului (recunoscând, practic, că datorează întreținere pentru terasă), instanţa va aprecia ca neîntemeiate apărările formulate de Lulea și Axinia.
În ceea ce priveşte debitul principal, având în vedere dispoziţiile legale care instituie obligaţia pârâților de a contribui la plata cotelor de întreținere, cât şi listele cuprinzând cotele de întreţinere restante, instanța a reţinut că reclamanta are o creanţă certă şi lichidă, în cuantum de 11.241,21 lei, reprezentând cote restante de întreţinere pentru lunile septembrie 2021 – septembrie 2022. De asemenea, creanţa este exigibilă, trecând un termen mai mare de 30 de zile din momentul afişării cotelor de contribuţie pe listele asociaţiei. De altfel, termenul este mai mare chiar de 90 de zile, acţiunea fiind astfel admisibilă.
Instanţa a reţinut că Marius Lulea și George Axinia nu au dovedit stingerea obligaţiilor prin vreunul din modurile reglementate de lege. În ceea ce privește obligarea pârâților la plata penalităților de întârziere, instanţa a reţinut că asociaţia de proprietari poate stabili un sistem propriu de penalizări pentru orice sumă cu titlu de restanţă, afişată pe lista de plată. Penalizările nu vor fi mai mari de 0,2% pentru fiecare zi de întârziere şi se vor aplica numai după o perioadă de 30 de zile de la termenul scadent pentru plată, fără ca suma penalităților să poată depăși suma la care s-au aplicat.
De asemenea, sumele rezultate din aplicarea penalităţilor de întârziere vor face obiectul fondului de penalităţi al asociaţiei de proprietari şi se vor utiliza numai pentru plata penalizărilor impuse asociaţiei de proprietari de către terţi şi pentru cheltuieli cu reparaţiile asupra proprietăţii comune sau alte cheltuieli de natură administrativă. Așadar, instanța a concluzionat că penalitățile nu sunt datorate în temeiul legii, ci în urma manifestării de voință a asociației, realizată prin proprietarii ce fac parte din asociație, urmată de adoptarea unui hotărâri în acest sens.
Prin urmare, pentru a se putea percepe penalități de întârziere proprietarilor ce nu au achitat la termen obligațiile, trebuie să existe un proces-verbal al adunării generale a proprietarilor, valabil încheiat, care să fie în vigoare la momentul perceperii penalităților. Astfel, instanța a reținut că, pentru debitul restant, reclamanta a calculat penalităţi în cuantum de 1.764,08 lei. Pe 3 aprilie 2023, Judecătoria Buftea i-a obligat pe Marius Lulea și George Axinia să plătească reclamantei suma de 17.103,13 lei, reprezentând contravaloarea cotelor de întreţinere datorate pentru perioada septembrie 2021 – septembrie 2022.
Din aceasta, suma de 11.241,21 lei reprezintă contravaloarea cotelor de întreţinere datorate pentru perioada septembrie 2021 – septembrie 2022, suma de 1.764,08 lei reprezintă penalități, iar cea de 3.095,85 lei reprezintă fond reparații, se arată în dosarul consultat de FANATIK. Marius Lulea și George Axinia au formulat apel, iar dosarul a ajuns la Tribunalul Ilfov, următorul termen al dosarului fiind programat pentru 13 noiembrie 2024.
Din ultima declarație de avere a lui George Axinia, din aprilie 2024, reiese că acesta deține cinci terenuri intravilane în comuna ilfoveană Tunari. Deputatul AUR a notat și terasa pentru care a fost dat în judecată, trecută în document ca spațiu comercial/de producție cu o suprafață de 354,40 metri pătrați, cumpărat în 2020. De asemenea, George Axinia mai are o casă de locuit de 73 metri pătrați în comuna vrânceană Suraia.